Auditor's report — BTS, period 2021Q3 (reviewed, opinion: unqualified)
Auditor firm: EY
Signing partner: พรอนันต์ กิจนะวันชัย
Signed: 2021-02-15

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท บีทีเอส กรุ๊ป โฮลดิ้งส์ จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 31 ธันวาคม 2563 งบกำไรขาดทุนรวม งบกำไรขาดทุนเบ็ดเสร็จรวมสำหรับงวดสามเดือนและเก้าเดือนสิ้นสุดวันเดียวกัน และงบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวมสำหรับงวดเก้าเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อของบริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท บีทีเอส กรุ๊ป โฮลดิ้งส์ จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตดังนี้

หมายเหตุประกอบงบการเงินระหว่างกาลข้อ 1.1.1 เกี่ยวกับเหตุการณ์ที่สำคัญเกี่ยวกับคำสั่งเรื่องการดำเนินการโครงการรถไฟฟ้าสายสีเขียว ซึ่งปัจจุบัน บริษัท ระบบขนส่งมวลชนกรุงเทพ จำกัด (มหาชน) (“บีทีเอสซี”) ได้ดำเนินการเตรียมร่างสัญญาแก้ไขสัญญาสัมปทานโครงการรถไฟฟ้าสายสีเขียว โดยบีทีเอสซีจะเป็นผู้รับความเสี่ยงของผลประกอบการในระยะยาวแทนการเรียกหนี้ที่ค้างชำระจากหน่วยงานของรัฐ ซึ่งได้มีการเจรจาสำเร็จไปแล้วตั้งแต่เดือนกรกฎาคม 2562 และอยู่ระหว่างการขอความเห็นชอบจากคณะรัฐมนตรี และ หมายเหตุประกอบงบการเงินระหว่างกาลข้อ 5.1 เกี่ยวกับการเจรจาการปรับปรุงค่าบริการเดินรถและ ซ่อมบำรุงตามการเปิดสถานีและการเดินรถที่เกิดขึ้นจริง ซึ่งไม่สอดคล้องกับกำหนดการการเปิดสถานีและ การเดินรถที่ระบุไว้ในสัญญาการให้บริการเดินรถและซ่อมบำรุงที่บีทีเอสซีได้ลงนามไว้กับหน่วยงานของรัฐ โดยบีทีเอสซีได้บันทึกรายได้จากการให้บริการรวมถึงบันทึกดอกเบี้ยในการเลื่อนชำระเงินกับหน่วยงานของรัฐ ตามการปรับปรุงค่าบริการดังกล่าว นอกจากนี้ บีทีเอสซีได้ขอให้หน่วยงานของรัฐชำระหนี้ภายใต้สัญญาให้บริการเดินรถและซ่อมบำรุง และหนี้ภายใต้สัญญาซื้อขายพร้อมติดตั้งระบบการเดินรถภายในระยะเวลา ที่กำหนด ซึ่งอยู่ระหว่างรอข้อสรุปจากหน่วยงานของรัฐ

หมายเหตุประกอบงบการเงินระหว่างกาลข้อ 1.2 สถานการณ์แพร่ระบาดของโรคติดเชื้อไวรัสโคโรนา 2019 ที่ปัจจุบันได้ขยายวงกว้างขึ้นอย่างต่อเนื่อง ทำให้เกิดการชะลอตัวของเศรษฐกิจ และมีผลกระทบต่อธุรกิจและอุตสาหกรรมส่วนใหญ่ เช่น ระบบห่วงโซ่อุปทาน การใช้จ่ายของผู้บริโภค การจำกัดหรือหยุดชะงักการผลิต การดำเนินงานที่ล่าช้าขึ้น เป็นต้น

สถานการณ์ดังกล่าวมีผลกระทบต่อกิจกรรมทางธุรกิจของกลุ่มบริษัท ซึ่งอาจส่งผลกระทบอย่างมีนัยสำคัญต่อฐานะการเงิน ผลการดำเนินงาน และกระแสเงินสดในปัจจุบันและในอนาคตของกลุ่มบริษัท อย่างไรก็ตาม ผลกระทบดังกล่าวยังไม่สามารถประมาณได้อย่างสมเหตุสมผลในขณะนี้

ฝ่ายบริหารของกลุ่มบริษัทมีการติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่องและจะพิจารณาบันทึกผลกระทบดังกล่าวเมื่อสามารถทำได้

หมายเหตุประกอบงบการเงินระหว่างกาลข้อ 1.5 มาตรฐานการรายงานทางการเงินและแนวปฏิบัติทางการบัญชีที่นำมาถือปฏิบัติ โดยมีรายละเอียดดังนี้

1)	การเปลี่ยนแปลงนโยบายการบัญชี เนื่องจากการนำมาตรฐานการรายงานทางการเงินใหม่มาถือปฏิบัติ

2)	เนื่องด้วยผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 กลุ่มบริษัทได้จัดทำข้อมูลทางการเงินระหว่างกาลสำหรับงวดสามเดือนและเก้าเดือนสิ้นสุดวันที่ 31 ธันวาคม 2563 โดยเลือกนำแนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 ที่ประกาศโดยสภาวิชาชีพบัญชี มาถือปฏิบัติ

หมายเหตุประกอบงบการเงินระหว่างกาลข้อ 10.4 เกี่ยวกับการเปลี่ยนสถานะเงินลงทุนในบริษัท มาสเตอร์ แอด จำกัด (มหาชน) จากบริษัทย่อยเป็นบริษัทร่วม ในระหว่างปีสิ้นสุดวันที่ 31 มีนาคม 2563 โดยในระหว่างไตรมาสปัจจุบัน กลุ่มบริษัทได้เสร็จสิ้นการประเมินมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมา ณ วันที่เปลี่ยนสถานะเงินลงทุน

หมายเหตุประกอบงบการเงินระหว่างกาลข้อ 35.7 เกี่ยวกับคดีฟ้องร้องของบริษัทย่อย

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีข้างต้นเหล่านี้แต่อย่างใด

พรอนันต์ กิจนะวันชัย

ผู้สอบบัญชีรับอนุญาต เลขทะเบียน 7792

บริษัท สำนักงาน อีวาย จำกัด

กรุงเทพฯ: 15 กุมภาพันธ์ 2564

|  | บริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย รายงานการสอบทาน และ ข้อมูลทางการเงินระหว่างกาล สำหรับงวดสามเดือนและเก้าเดือนสิ้นสุดวันที่ 31 ธันวาคม 2563 |